
Ανοιχτή συζήτηση
«Το Αυτοκέφαλο της Εκκλησίας της Ελλάδος:

ο θεσμός, οι συγκρούσεις, οι συνέπειες»
στο Σπίτι της Κύπρου

                      Θεόκλητος Φαρμακίδης (1784-1860)
                          Γεννάδειος Βιβλιοθήκη, Αθήνα


Το Σπίτι της Κύπρου και η Εταιρεία Μελέτης Νεότερης και Σύγχρονης Ιστορίας - Ιωάννης Καποδίστριας (Ε.ΜΕ.Ν.Σ.Ι.) σας προσκαλούν την Τετάρτη 23 Φεβρουαρίου 2022 και ώρα 19:00 στην ανοιχτή συζήτηση με θέμα: «Το Αυτοκέφαλο της Εκκλησίας της Ελλάδος: ο θεσμός, οι συγκρούσεις, οι συνέπειες» που πραγματοποιείται στο πλαίσιο του τρίτου κύκλου διαλέξεων Νεότερης και Σύγχρονης Ιστορίας με ομιλητή τον Πρωτοπρεσβύτερο Θεμιστοκλή Μουρτζανό, Διδάκτορα Θεολογίας, Φιλόλογο. Παρέμβαση από τον κ. Ανδρέα Κούκο, Νομικό, Ιστορικό, Πρόεδρο Δ.Σ. Ε.ΜΕ.Ν.Σ.Ι.

«Γένεση και προϋποθέσεις του Αυτοκεφάλου της Εκκλησίας στο ανεξάρτητο ελληνικό κράτος. Ο ρόλος της Αντιβασιλείας και η σύγκρουση με το Οικουμενικό Πατριαρχείο. Οι «επιθυμίες» των Μεγάλων Δυνάμεων. Η προσωπικότητα του Θεόκλητου Φαρμακίδη και τα ελατήρια της εκκλησιαστικής του πολιτικής. Η ανακήρυξη του Ελλαδικού Αυτοκεφάλου και οι συνέπειες. Λύθηκε τελικά το εκκλησιαστικό ζήτημα; Τι χάθηκε; Τι νέο δημιουργήθηκε;»

--------------------------------------------------------------
Ο Πρωτοπρεσβύτερος Θεμιστοκλής Μουρτζανός γεννήθηκε στην Ερμούπολη Κυκλάδων το 1971. Μεγάλωσε στη Λάρισα, όπου τελείωσε την εγκύκλια παιδεία του. Σπούδασε Φιλολογία και Θεολογία στην Αθήνα, ενώ είναι Διδάκτωρ της Θεολογίας του Τμήματος Ποιμαντικής και Κοινωνικής Θεολογίας στο Αριστοτέλειο Πανεπιστήμιο Θεσσαλονίκης και υποψήφιος διδάκτωρ του Τμήματος Μετάφρασης, Διερμηνείας και Ξένων Γλωσσών του Ιονίου Πανεπιστημίου. Χειροτονήθηκε ιερέας από τον μακαριστό Μητροπολίτη Δημητριάδος Χριστόδουλο, ενώ από το 2003 διακονεί στην Ιερά Μητρόπολη Κέρκυρας ως Γενικός Αρχιερατικός Επίτροπος και ως εφημέριος του Ιερού Ναού Αγίων Πάντων. Είναι παραγωγός ραδιοφωνικών εκπομπών, αρθρογραφεί τακτικά στον τύπο και έχει συμμετάσχει με κείμενά του σε συλλογικούς τόμους και σε επιστημονικές εκδόσεις, ενώ έχουν κυκλοφορηθεί τέσσερα βιβλία του με θέμα την ποιμαντική της οικογένειας και τους νέους, ένα βιβλίο του για τον Λόγο του Θεού που δίνει νόημα στην ζωή μας, όπως επίσης και η διδακτορική του διατριβή με θέμα τον Πηλιορείτη λόγιο του Νεοελληνικού Διαφωτισμού Γρηγόριο Κωνσταντά και την οργάνωση της νεοελληνικής εκπαίδευσης. Είναι έγγαμος και πατέρας τεσσάρων παιδιών. Υπηρετεί ως εκπαιδευτικός στο 7ο Γυμνάσιο Κέρκυρας.
Σύνδεσμος παρακολούθησης: https://diavlos.grnet.gr/room/1607?eventid=11304
Σύμφωνα με τα ισχύοντα μέτρα προστασίας της δημόσιας υγείας για την αντιμετώπιση και τον περιορισμό της διασποράς του COVID-19, η είσοδος στην εκδήλωση είναι δυνατή μόνο κατόπιν υποχρεωτικής επίδειξης έγχαρτου ή ηλεκτρονικού πιστοποιητικού εμβολιασμού ή πιστοποιητικού νόσησης με ισχύ έως τρεις μήνες από τη διάγνωση, σε συνδυασμό με έγκυρο αποδεικτικό ταυτότητας. Θα τηρηθεί αυστηρή σειρά προτεραιότητας προσέλευσης μέχρι τη συμπλήρωση του επιτρεπόμενου ορίου πληρότητας θέσεων.

18 Φεβρουαρίου 2022
	ΠΡΕΣΒΕΙΑ ΚΥΠΡΙΑΚΗΣ ΔΗΜΟΚΡΑΤΙΑΣ   Μορφωτικό Γραφείο  ΣΠΙΤΙ ΤΗΣ ΚΥΠΡΟΥ

	Τ: 2103734934
	F: 2103734904

	W: www.spititiskyprou.gr



[image: image1][image: image4.jpg][image: image5.jpg]